Sanger bring hoop vir geweld-geteisterde gebiede | News24
Sanger bring hoop vir geweld-geteisterde gebiede
Esau Uithalder wil negatiewe sienings oor die noordelike gebiede verander. Foto: VERSKAF
"DIE eerste ding wat in mense se ge-dagte kom wanneer hulle die naam Gelvandale hoor, is bendeweld. Niemand kan iets positief van ons plek sê nie."
So glo Esau Uithalder, 'n sanger wat in die gebied grootgeword het.
"Dit is waarom ek as 'n jongman besluit het om mense te wys dat daar nie net gangs in die plek is nie maar dat daar baie ander soos ek is wat bid vir 'n verandering.
"Ek woon nou 33 jaar in Gelvandale en kan trots sê dat ek nog nooit betrokke was met gangsters nie. Ek kan ook met trots sê dat ek nog nooit in 'n tronk was nie, omdat ek wyse besluite geneem het."
Esau is in Gelvandale gebore, en albei sy ouers was predikante. Sy pa is ses jaar gelede aan 'n hartaanval oorlede.
"My pa het op 'n Sondag binne in die kerk, net nadat hy klaar gesing het, beswyk. Ek is dankbaar dat hy my in die kerk groot gemaak het. Ek sing al van kleins af in ons kerk en dit is daar waar my talent ontwikkel het en ek het my talent gebruik tot eer van die Here."
Esau hou op Saterdag 1 Augustus sy eerste konsert en wil daarmee baie lewens verander.
"Met hierdie konsert wil ek die hele gemeenskap betrek - volwassenes, jeug, asook kinders om my te ondersteun en te help om hierdie plek 'n beter naam te gee. Ek wil graag hê dat hierdie konsert op baie mense se lippe moet wees as iets positief om die jong mense te wys dat jy wel iets behalwe geweld met jou lewe kan uitrig. Ek voel dat God my kan gebruik as 'n ware getuie vir baie jongmans om hulle te wys hier is talent in ons gebied."
Volgens hom is die konsert die begin van talle ander soortgelyke projekte in die toekoms.
Die vertoning vind op Saterdag 1 Augustus om 5nm by die Helenvale-hulpbronsentrum plaas.
Toegang is R20 vir volwassenes en R10 vir kinders jonger as 10.
Die vertoning sluit ook optredes deur ander groepe uit die gemeenskap in. Vir inligting bel 078 281 0660